CELEX: 32015D1289
Language: et
Date: 2015-07-13 00:00:00
Title: Nõukogu otsus (EL) 2015/1289, 13. juuli 2015, millega määratakse Hispaaniale trahv Valencia autonoomses piirkonnas eelarvepuudujäägi andmetega manipuleerimise eest

28.7.2015   
            
            
               ET
            
            
               Euroopa Liidu Teataja
            
            
               L 198/19
            
         NÕUKOGU OTSUS (EL) 2015/1289,
   13. juuli 2015,
   millega määratakse Hispaaniale trahv Valencia autonoomses piirkonnas eelarvepuudujäägi andmetega manipuleerimise eest
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. novembri 2011. aasta määrust (EL) nr 1173/2011 eelarvejärelevalve tõhusa rakendamise kohta euroalal, (1) eriti selle artikli 8 lõiget 1,
   võttes arvesse komisjoni 29. juuni 2012. aasta delegeeritud otsust 2012/678/EL uurimiste ja trahvide kohta statistika manipuleerimise korral, millele on osutatud Euroopa Parlamendi ja nõukogu määruses (EL) nr 1173/2011 (2),
   võttes arvesse komisjoni aruannet uurimise kohta seoses Hispaania statistika manipuleerimisega, millele on osutatud määruses (EL) nr 1173/2011 ja mis võeti vastu 7. mail 2015,
   võttes arvesse Euroopa Komisjoni soovitust
   ning arvestades järgmist:
   
               (1)
            
            
               Vastavalt Euroopa Liidu toimimise lepingu artikli 126 lõikele 1 peavad liikmesriigid hoiduma ülemäärasest riigieelarve puudujäägist. ELi toimimise lepingu artiklite 121 ja 126 või aluslepingutele lisatud protokolli nr 12 (ülemäärase eelarvepuudujäägi menetluse kohta) kohaldamiseks olulised andmed valitsemissektori eelarvepuudujäägi ja riigivõla kohta on oluliseks sisendiks liidu majanduspoliitika koordineerimisel.
            
         
               (2)
            
            
               Selleks et edendada euroalal eelarvejärelevalvet ja vältida kas tahtlikult või raske hooletuse tõttu ebaõige teabe esitamist valitsemissektori eelarvepuudujäägi ja võla kohta, võib nõukogu komisjoni soovituse põhjal otsustada määrata vastutavale liikmesriigile trahvi.
            
         
               (3)
            
            
               11. juulil 2014 algatas komisjon uurimise seoses statistika manipuleerimisega Hispaanias, nagu osutatud määruses (EL) nr 1173/2011. Uurimise esialgsed järeldused saadeti Hispaaniale selgituste andmiseks 19. veebruaril 2015, nagu nõutud delegeeritud otsusega 2012/678/EL. Hispaania esitas kirjalikud selgitused esialgsete järelduste kohta õigel ajal.
            
         
               (4)
            
            
               7. mail 2015 võttis komisjon vastu aruande uurimise kohta seoses Hispaania statistika manipuleerimisega, millele on osutatud määruses (EL) nr 1173/2011, võttes arvesse Hispaania selgitusi.
            
         
               (5)
            
            
               Aruandes jõudis komisjon seisukohale, et Hispaania valitsemissektori asutus, Valencia autonoomse piirkonna riigikontrolli büroo (IGGV) ilmutas rasket hooletust tervishoiukulude kirjendamata jätmisel ja tekkepõhise kirjendamise põhimõtte mittejärgimisel rahvamajanduse arvepidamises, mistõttu esitati Hispaania valitsemissektori eelarvepuudujäägi andmed 2012. aasta märtsis komisjonile (Eurostatile) ebaõigesti. Komisjoni seisukohtade põhjal on asjakohane järeldada, et raske hooletuse tõttu esitati eelarvepuudujäägi andmete kohta ebaõiget teavet, kui Hispaania esitas 2012. aasta märtsis Eurostatile ebaõiged näitajad. Nimetatud asjaolud õigustavad trahvi määramist.
            
         
               (6)
            
            
               Trahvisumma ei tohiks ületada 0,2 % Hispaania 2014. aasta SKPst.
            
         
               (7)
            
            
               Määratava trahvi võrdlussumma peaks võrduma 5 %-ga suurimast kahjusummast, mis on seotud ebaõige teabe esitamisega Hispaania valitsemissektori eelarvepuudujäägi kohta asjaomaste aastate lõikes, mida teatis hõlmab seoses ülemäärase eelarvepuudujäägi menetlusega. Hispaania poolt 2012. aasta aprillis ülemäärase eelarvepuudujäägi menetluse teatise jaoks esitatud kulude korrigeerimised küündisid 1,893 miljardi euroni. Seega tuleks võrdlussummaks määrata 94,65 miljonit eurot.
            
         
               (8)
            
            
               Võttes arvesse delegeeritud otsuse 2012/678/EL artikli 14 lõike 3 punktis a sätestatud tingimusi, jõudis komisjon oma aruandes järeldusele, et ebaõigete andmete esitamisel tervikuna puudus tingituna piiratud mõjust Hispaania eelarvepuudujäägile märkimisväärne mõju liidu tugevdatud majandusjuhtimisele. Lisaks on komisjon seisukohal, et õiged näitajad esitati kiiresti pärast Hispaania eelarvepuudujääki käsitlevate ebaõigete andmete avaldamist 2012. aasta aprillis, mis võimaldas Hispaania eelarvepuudujäägi andmeid korrigeerida veel 2012. aastal. Nimetatud asjaolud õigustavad trahvisumma vähendamist.
            
         
               (9)
            
            
               Võttes arvesse delegeeritud otsuse 2012/678/EL artikli 14 lõike 3 punktis b sätestatud tingimusi, jõudis komisjoni oma aruandes järeldusele, et ebaõige teabe esitamine on raske hooletuse tulemus. Sellega seoses ei tuleks kohaldada trahvisumma suhtes kohandamist.
            
         
               (10)
            
            
               Võttes arvesse delegeeritud otsuse 2012/678/EL artikli 14 lõike 3 punktis c sätestatud tingimusi, jõudis komisjoni oma aruandes järeldusele, et ebaõige teabe esitamine oli Hispaania valitsemissektoris ühe asutuse üksinda tegutsemise tulemus. Nimetatud asjaolud õigustavad trahvisumma vähendamist.
            
         
               (11)
            
            
               Võttes arvesse delegeeritud otsuse 2012/678/EL artikli 14 lõike 3 punktis d sätestatud tingimusi, jõudis komisjoni oma aruandes järeldusele, et liikmesriigi asjaomane tegevus, mille alusel võib trahvi määrata, toimus alates 13. detsembrist 2011, mil jõustus määrus (EL) nr 1173/2011, kuni uurimise alustamiseni, s.o 11. juulini 2014. Samuti jõudis komisjon järeldusele, et ebaõigesti esitatud eelarvepuudujäägi andmed parandati seoses ülemäärase puudujäägi menetluse teatise läbivaatamisega 2012. aasta oktoobris. Seoses ebaõigete andmete esitamise kestusega ei tuleks kohaldada trahvisumma suhtes kohandamist.
            
         
               (12)
            
            
               Võttes arvesse delegeeritud otsuse 2012/678/EL artikli 14 lõike 3 punktis e sätestatud tingimusi, jõudis komisjoni oma aruandes järeldusele, et Hispaania statistikaasutused ja kõik asjaomased asutused on olnud uurimise käigus äärmiselt koostöövalmid. Nimetatud asjaolud õigustavad trahvisumma vähendamist.
            
         
               (13)
            
            
               Kõnealuseid asjaolusid arvesse võttes tuleks kehtestada Hispaaniale määratava trahvi suuruseks 18,93 miljonit eurot,
            
         ON VASTU VÕTNUD KÄESOLEVA OTSUSE:
   Artikkel 1
   Hispaaniale määratakse trahv 18,93 miljonit eurot valitsemissektori eelarvepuudujäägi kohta raske hooletuse tõttu ebaõige teabe esitamise eest, nagu seda on kirjeldatud Euroopa Komisjoni aruandes uurimise kohta seoses Hispaania statistika manipuleerimisega, millele on osutatud määruses (EL) nr 1173/2011.
   Artikkel 2
   Käesolev otsus on adresseeritud Hispaania Kuningriigile.
   
      Brüssel, 13. juuli 2015
      
         
            Nõukogu nimel
         
         
            eesistuja
         
         F. ETGEN
      
   
   
      (1)  ELT L 306, 23.11.2011, lk 1.
   
      (2)  ELT L 306, 6.11.2012, lk 21.